กรมการศาสนาจัดงานเฉลิมฉลองพระอาจารย์มั่น ภูริทัตโต เป็นบุคคลสำคัญของโลกของยูเนสโกทั่วประเทศ  พร้อมอัญเชิญอัฐิธาตุประดิษฐานพิพิธภัณฑ์ วัดปทุมวนาราม ให้ประชาชนสักการะวันที่ 20 มกราคมนี้
นายกิตติพันธ์ พานสุวรรณ อธิบดีกรมการศาสนา เปิดเผยว่า เนื่องในโอกาสที่ยูเนสโกประกาศยกย่อง พระอาจารย์มั่น ภูริทัตโต เป็นบุคคลสำคัญของโลก สาขาสันติภาพ ในวาระครบรอบ 150 ปีชาตกาลระหว่างปี 2563 - 2564 ดังนั้น กรมการศาสนาจึงร่วมกับวัดปทุมวนารามจัดงานเฉลิมฉลองระหว่างวันที่ 17 - 20 มกราคมโดยในวันที่ 17 มกราคมมีพิธีเปิดงานมีพิธีทักษิณานุประทาน เจริญพระพุทธมนต์ และปฏิบัติธรรม วันที่ 18 มกราคมมีพิธีอัญเชิญอัฐิธาตุพระอาจารย์มั่นไปประดิษฐานบนกุฏิพิพิธภัณฑ์ และพิธีตักบาตรพระสงฆ์  วันที่ 19 มกราคม มีพิธีบวงสรวงพุทธาภิเษก  รูปหล่อเหมือน และวันที่ 20 มกราคมซึ่งตรงกับวันชาตกาล มีพิธีประกาศเกียรติคุณโดยได้รับพระกรุณาธิคุณจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เสด็จไปเป็นประธาน ณ วัดปทุมวนาราม และส่วนภูมิภาค ณ วัดที่จังหวัดกำหนดโดยมีพิธีทำบุญตักบาตรและกิจกรรมทางพระพุทธศาสนาพร้อมกันนี้ยังมีกิจกรรมเจริญสมาธิภาวนาสู่สันติภาพ 15 นาทีทั่วไทย ในเวลา 18.15 น.พร้อมกันทั่วประเทศเพื่อปลุกกระแสสมาธิ         นอกจากนี้ ยังจัดพิมพ์หนังสือองค์ความรู้จำนวน 6 เล่ม รวมทั้งสารคดีชุดตามรอยธุดงควัตร หลวงปู่มั่น ภูริทัตโต วีดิทัศน์ชีวิตพระป่า ภาคภาษาอังกฤษ  รวมถึงชีวประวัติ ผลงาน และหลักคำสอนของพระอาจารย์มั่น ภูริทัตโต จัดทำเนื้อหานิทรรศการมอบให้วัด และหน่วยงานต่างๆ กิจกรรมสมาธิสำหรับเด็กและเยาวชน จัดสัมมนาวิชาการเกี่ยวกับส่งเสริมสันติภาพและความยั่งยืน ในการประชุมการประชุมชาวพุทธนานาชาติ เนื่องในวันวิสาขบูชาโลก ประจำปี2563 บทเพลงเทิดเกียรติคุณ และเปิดตัวเว็บไซต์ www.luangpumun.dra.go.th เผยแพร่ชีวประวัติและหลักธรรมคำสอนต่างๆ รวมทั้งแต่งตั้งศิลปินเป็นทูตพระพุทธศาสนาประชาสัมพันธ์ อาทิ ปาน ธนพร พล ตัณฑเสถียร นายธนิสร์ ศรีกลิ่นดี ศิลปินแห่งชาติ